**Lumină din Lumină**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Lumina întru întuneric luminează şi întunericul nu a cuprins-o.”

Sfântul Ioan Evanghelistul

- Acolo unde cade în genunchi

Un ultim suflet rătăcit în beznă

Să ceară îndurare pentru toți

Cei prizonieri cu lanțuri peste gleznă

Se-ntoarce-un înger mirosind a mir,

În jurul lui văzduhul e văpaie,

Păcatul izgonirilor din noi

Incendiază cerul din odaie.

E strâmt aici și totuși cât de mult

Avem de dăruit... purtăm o vină,

Că-n noaptea asta sfântă de april

Împrumutăm Lumină din Lumină.

- Îngenunchem la porțile luminii

Cu sufletul deschis spre mântuire,

Cad lanțuri de păcate și trufie,

În locul lor speranță și iubire.

În noaptea asta izbăviți de toate

Pornirile-nclinate spre ispită

Pășim spre zori cu inima senină,

La fericire iarăși osândită.

Îmbracă cerul un concert de îngeri,

Iar luna-n fața Domnului se-nchină,

Hristos a Înviat, se-aude-n aer,

Să dăruim Lumină din Lumină!

Liliana Trif Ioan Grigoraș

Sărbători cu lumină tuturor!